b'\n_START_ARTICLE_\nKim Il-sung\n_START_SECTION_\nDe tidlige \xc3\xa5r\n_START_PARAGRAPH_\nMange af oplysningerne om Il-sungs tidlige \xc3\xa5r kommer fra ham selv og fra officielle nordkoreanske regeringsudgivelser, der ofte er i modstrid med uafh\xc3\xa6ngige kilder. Dog er der en vis enighed om de grundl\xc3\xa6ggende kendsgerninger om hans tidlige \xc3\xa5r, bekr\xc3\xa6ftet af vidner fra perioden. Kim var s\xc3\xb8n af Kim Hy\xc5\x8fng-jik og Kang Pan-sok, der navngav ham Kim Song-ju. Han havde to yngre br\xc3\xb8dre, Chol-chu og Yong-ju. Han blev f\xc3\xb8dt i Nam-ri i Kophyong-distriktet, Taedong amt i den sydlige Pyongan-provins, der p\xc3\xa5 det tidspunkt var besat af japanerne. Familien stammede fra Chonju i den nordlige Cholla-provins, og if\xc3\xb8lge den smule man ved, flyttede en forfader nordp\xc3\xa5 omkring tidspunktet for den koreansk-japanske krig 1592-98._NEWLINE_Den n\xc3\xb8jagtige historie om Kims familie ligger lidt hen i det uvisse. Familien var hverken specielt fattig eller velhavende. Kim voksede op i en protestantisk familie med st\xc3\xa6rke b\xc3\xa5nd til kirken, hans morfar var protestantisk pr\xc3\xa6st, faderen havde g\xc3\xa5et i missionsskole, og begge for\xc3\xa6ldre var angiveligt meget aktive i det religi\xc3\xb8se milj\xc3\xb8. If\xc3\xb8lge den officielle version var begge for\xc3\xa6ldre aktive i modstanden mod japanerne, og i 1920 flygtede de til Manchuriet, hvor Kim l\xc3\xa6rte at tale flydende kinesisk. En mere objektiv synsvinkel er, at familien, som s\xc3\xa5 mange andre koreanere, slog sig ned i Manchuriet p\xc3\xa5 det tidspunkt for at undslippe hungersn\xc3\xb8d. Ikke desto mindre spillede Kims for\xc3\xa6ldre en mindre rolle i visse aktivistgrupper, men om det var af missionerende eller nationalistiske grunde \xe2\x80\x93 eller begge \xe2\x80\x93 er uklart._NEWLINE_Kims far d\xc3\xb8de i 1926, da Kim var 14 \xc3\xa5r gammel. Kim gik i skole i Jilin og afviste p\xc3\xa5 det tidspunkt de \xc3\xa6ldre koreaneres feudale traditioner og blev interesseret i kommunismen. Hans formelle uddannelse sluttede, da han blev arresteret og f\xc3\xa6ngslet for undergravende virksomhed. Kim var med sine 17 \xc3\xa5r det yngste medlem af en marxistisk undergrundsorganisation anf\xc3\xb8rt af Ho So, der tilh\xc3\xb8rte den kommunistiske ungdomsorganisation i det sydlige Manchuriet. Politiet afsl\xc3\xb8rede gruppen tre uger efter den var blevet grundlagt i 1929, og Kim sad i f\xc3\xa6ngsel i adskillige m\xc3\xa5neder._NEWLINE_Kim kom med i forskellige anti-japanske guerillagrupper i det nordlige Kina, og i 1935 blev han medlem af en gruppe, der blev ledet af det kinesiske kommunistparti. Kim blev samme \xc3\xa5r udn\xc3\xa6vnt som politisk kommiss\xc3\xa6r for en gruppe p\xc3\xa5 omkring 160 soldater. Her m\xc3\xb8dte han den mand, der skulle blive hans mentor som kommunist, Wei Zhengmin, Kims overordnede, der ogs\xc3\xa5 var formand for gruppens politiske komit\xc3\xa9. Wei rapporterede direkte til Kang Sheng, et h\xc3\xb8jtst\xc3\xa5ende partimedlem, der var n\xc3\xa6rt knyttet til Mao Zedong._NEWLINE_Det var ogs\xc3\xa5 i 1935, at Kim tog navnet Kim Il-sung, der betyder "at blive som solen". Ved krigens slutning var navnet blevet legendarisk i Korea, og visse historikere h\xc3\xa6vder, at det ikke var Kim Song-ju, der oprindeligt gjorde navnet ber\xc3\xb8mt. Den sovjetiske propagandist Grigory Mekler, som h\xc3\xa6vder at have skolet Kim til at lede Nordkorea, siger, at Kim tog navnet, mens han var i Sovjetunionen i begyndelsen af 1940\'erne, efter en tidligere anf\xc3\xb8rer, der var d\xc3\xb8d. P\xc3\xa5 den anden side var der koreanere, der simpelthen ikke troede p\xc3\xa5, at en s\xc3\xa5 ung person som Kim kunne have noget at g\xc3\xb8re med legenden. Historikeren Andrei Lankov mener, at rygtet om, at Kim Il-sung skulle v\xc3\xa6re blevet forbyttet med den "oprindelige" Kim, sandsynligvis ikke er sandt. Adskillige vidner kendte Kim b\xc3\xa5de f\xc3\xb8r og efter tiden i Sovjetunionen, inkl. Kims overordnede Zhou Baozhong, som afviste p\xc3\xa5standen om en "anden" Kim i sine dagb\xc3\xb8ger._NEWLINE_Kim blev anf\xc3\xb8rer for den 6. h\xc3\xa6rdivision i 1937 i en alder af 24, og han anf\xc3\xb8rte et par hundrede soldater i hvad der senere blev kendt som "Kim Il-sungs division". Han anf\xc3\xb8rte et angreb p\xc3\xa5 Pochonbo 4. juni. Selvom Kims division kun erobrede en lille japansk besat by p\xc3\xa5 den anden side af den koreanske gr\xc3\xa6nse i et par timer, blev det ikke desto mindre opfattet som en milit\xc3\xa6r sejr, da guerillaenhederne havde haft sv\xc3\xa6rt ved overhovedet at erobre noget som helst af fjendens territorium. Erobringen gjorde Kim ber\xc3\xb8mt til en vis grad blandt de kinesiske guerillaer, og de nordkoreanske biografier fremh\xc3\xa6vede senere dette som en stor sejr for Korea. Kim blev udn\xc3\xa6vnt som en af anf\xc3\xb8rerne for den 1. Arm\xc3\xa9, men i slutningen af 1940 var han den eneste anf\xc3\xb8rer i den 1. Arm\xc3\xa9, der stadig var i live. Det lykkedes Kim og hvad der var tilbage af h\xc3\xa6ren at flygte over Amur-floden til Sovjetunionen. Kim blev sendt til en lejr i n\xc3\xa6rheden af Khabarovsk, hvor de koreanske kommunistiske styrker blev genoptr\xc3\xa6net, Kim blev kaptajn i den sovjetiske R\xc3\xb8de H\xc3\xa6r, hvor han var indtil slutningen af 2. verdenskrig._NEWLINE_Koreas Kommunistiske Parti var blevet grundlagt i 1925 og var snart blevet opl\xc3\xb8st igen pga. interne stridigheder. I 1931 sluttede Kim sig til Kinas Kommunistiske Parti. Da han vendte tilbage til Korea i september 1945 sammen med sovjetiske styrker, blev han af russerne indsat som leder af den provisoriske folkekomit\xc3\xa9. Han var p\xc3\xa5 det tidspunkt ikke leder af kommunistpartiet, der havde sit hovedkvarter i Seoul i den amerikansk besatte sydlige del af Korea. I de f\xc3\xb8rste \xc3\xa5r som leder skyldtes hans magtposition prim\xc3\xa6rt opbakningen fra den koreanske befolkning, der st\xc3\xb8ttede hans kamp mod de japanske bes\xc3\xa6ttelsesstyrker._NEWLINE_En af Kims st\xc3\xb8rste bedrifter var oprettelsen af en professionel h\xc3\xa6r, Nordkoreas Folkeh\xc3\xa6r, der blev dannet p\xc3\xa5 basis af en kadre guerillaer og tidligere soldater, der havde f\xc3\xa5et kamperfaring i krigen mod de japanske og senere ogs\xc3\xa5 kinesiske nationalistiske tropper. Med hj\xc3\xa6lp fra sovjetiske r\xc3\xa5dgivere og udstyr opbyggede Kim en stor h\xc3\xa6r, der var uddannet i infiltrationstaktik og guerillakrig. F\xc3\xb8r Koreakrigens udbrud havde Josef Stalin udstyret den Koreanske Folkeh\xc3\xa6r med moderne tunge tanks, lastbiler, artilleri og mindre skydev\xc3\xa5ben (p\xc3\xa5 det tidspunkt havde den sydkoreanske h\xc3\xa6r intet, der kunne sammenlignes hverken i troppeantal eller udstyr). Kim oprettede ogs\xc3\xa5 et luftv\xc3\xa5ben, der i begyndelsen benyttede sig af gamle sovjetiske propeldrevne jagerfly og jagerbombere. Senere blev nordkoreanske piloter sendt til Sovjetunionen og Kina for at tr\xc3\xa6ne i MiG-15-jetfly p\xc3\xa5 hemmelige luftbaser.\n_START_SECTION_\nKoreakrigen\n_START_PARAGRAPH_\nI 1948 var det \xc3\xa5benlyst, at den politiske og ideologiske polarisering mellem de to nye koreanske regeringer gjorde en fredelig genforening umulig. Efter at det amerikansk besatte Syd formelt erkl\xc3\xa6rede sig selvst\xc3\xa6ndigt som den Koreanske Republik, valgte befolkningen i det nordlige Korea Kim Il-sung som premierminister for Den Demokratiske Folkerepublik Korea og dannede derved et nyt land, der siden er blevet almindeligt kendt som "Nordkorea". Kommunistpartiet sluttede sig sammen med Det Nye Folkeparti og dannede Nordkoreas Arbejderparti ( hvor Kim var n\xc3\xa6stformand). I 1949 sluttede Nordkoreas Arbejderparti sig sammen med sin modpart i syd og blev til Koreas Arbejderparti._NEWLINE_Det amerikansk besatte Sydkorea tog magten fra de lokalt styrede "folkekomiteer" og genindsatte mange af de tidligere jordejere og politifolk, der havde gjort tjeneste, mens Korea var besat af det japanske kolonistyre. Dette m\xc3\xb8dte stor modstand og \xc3\xa5bent opr\xc3\xb8r i dele af Korea, f.eks. de sydlige \xc3\xb8er. Efter adskillige sammenst\xc3\xb8d langs gr\xc3\xa6nsen var borgerkrig tilsyneladende uundg\xc3\xa5elig. Nordkoreanske tropper krydsede gr\xc3\xa6nsen 25. juni 1950 med det form\xc3\xa5l at genforene landet under kommunistisk styre. Der er arkivmateriale, der tyder p\xc3\xa5, at Nordkoreas fors\xc3\xb8g p\xc3\xa5 genforening i vid udstr\xc3\xa6kning blev st\xc3\xb8ttet af befolkningen i syd. Materialet tyder ogs\xc3\xa5 p\xc3\xa5, at beslutningen om invasion var Kims egen og ikke Sovjetunionens. Sovjetiske efterretninger tyder p\xc3\xa5, at man via spionage i USA og Storbritannien havde f\xc3\xa5et meldinger om visse begr\xc3\xa6nsninger i USAs lager af atomv\xc3\xa5ben og om nedsk\xc3\xa6ringer i forsvaret, hvilket fik Stalin til at konkludere, at den amerikanske regering under ledelse af Harry S. Truman ikke ville intervenere i Korea._NEWLINE_Folkerepublikken Kina accepterede kun modvilligt ideen om den koreanske genforening, fordi Kim havde h\xc3\xa6vdet, at Stalin gik ind for invasionen. Kina bidrog ikke direkte med milit\xc3\xa6r st\xc3\xb8tte, f\xc3\xb8r De Forenede Nationers tropper, det prim\xc3\xa6rt bestod af amerikanske tropper, n\xc3\xa6sten var n\xc3\xa5et frem til Yalu-floden i slutningen af 1950. Nordkoreanske styrker erobrede Seoul og besatte det meste af syden men blev snart drevet tilbage af den amerikansk ledede invasion. I oktober 1950 havde amerikanske tropper generobret Seoul og senere erobret Pyongyang, hvilket tvang Kim og hans regering til at flygte til Kina._NEWLINE_Efter diverse advarsler om at man ville intervenere, hvis FN-styrkerne ikke stoppede deres fremmarch, krydsede kinesiske tropper i tusindtal Yalu-floden 2. oktober 1950 og gik ind i krigen p\xc3\xa5 Nordkoreas side. FN-tropperne blev tvunget tilbage, og kinesiske tropper generobrede Pyongyang i december og Seoul i januar 1951. I marts 1951 indledte FN og de amerikanske styrker en ny offensiv og generobrede Seoul. Efter en r\xc3\xa6kke offensiver og modoffensiver fra begge sider, efterfulgt af en opslidende periode med stort set stillest\xc3\xa5ende skyttegravskrig, stabiliserede fronten sig langs det, der med tiden blev den permanente "v\xc3\xa5benhvilelinje" i juli 1953. Nordkorea var lagt i ruiner af amerikanske bombardementer. Op mod 3,5 millioner koreanere d\xc3\xb8de under Koreakrigen, og en lang r\xc3\xa6kke nordkoreanske krigsforbrydelser er blevet dokumenteret, inkl. brugen af biologiske v\xc3\xa5ben s\xc3\xa5 som fors\xc3\xb8g p\xc3\xa5 at sprede kolera og udbredte massakrer p\xc3\xa5 civile.\n_START_SECTION_\nLeder af Nordkorea\n_START_PARAGRAPH_\nSom leder af Nordkorea begyndte Kim genopbygningen af et land, der var lagt i ruiner af krigen. Han igangsatte en fem\xc3\xa5rsplan for at etablere en plan\xc3\xb8konomi, hvor al industri var ejet af staten og al landbrug kollektiviseret. Planen byggede p\xc3\xa5 egalit\xc3\xa6re principper med henblik p\xc3\xa5 at fjerne klasseforskelle, og \xc3\xb8konomien var baseret p\xc3\xa5 arbejdernes og b\xc3\xb8ndernes behov. \xc3\x98konomien koncentrerede sig om tung industri og v\xc3\xa5benproduktion. B\xc3\xa5de Syd- og Nordkorea bibeholdt store v\xc3\xa6bnede styrker for at forsvare v\xc3\xa5benhvilelinjen fra 1953, selvom ingen udenlandske tropper var permanent stationeret i Nordkorea._NEWLINE_I 1950\'erne blev Kim opfattet som en ortodoks kommunistisk leder. Han afviste Sovjetunionens afstalinisering og begyndte at l\xc3\xa6gge afstand til sin tidligere st\xc3\xb8tte, bl.a. ved at fjerne enhver omtale af sin karriere i den R\xc3\xb8de Arm\xc3\xa9 fra den officielle historie. Mange opfattede Kim som en indflydelsesrig anti-revisionistisk leder inden for den kommunistiske bev\xc3\xa6gelse. I 1956 dukkede der folk op i partiet, som var imod Kim, som var blevet opmuntret af afstaliniseringen i Sovjetunionen, og som begyndte at kritisere Kim og kr\xc3\xa6ve reformer. Efter en tids vaklen indledte Kim en udrensning, henrettede nogle for forr\xc3\xa6deri og tvang resten i eksil. Da Kina og Sovjetunionen ragede uklar med hinanden i 1960\'erne, var Kim i begyndelsen p\xc3\xa5 Kinas side, selvom han aldrig afbr\xc3\xb8d sit forhold til russerne. Da kulturrevolutionen br\xc3\xb8d ud i Kina efter 1966, svingede Kim tilbage til Sovjetunionens side. Samtidig skabte han en omfattende personkult, og alle nordkoreanere begyndte at omtale ham som "Den Store Leder". Kim udviklede juche-politikken og -ideologien for at Nordkorea ikke skulle blive en sovjetisk satellitstat._NEWLINE_I midten af 1960\'erne blev Kim imponeret over Ho Chi Minhs bestr\xc3\xa6belser p\xc3\xa5 at genforene Vietnam gennem guerillakrig, og Kim mente at noget tilsvarende m\xc3\xa5ske var muligt i Korea. Omfanget af infiltrering og undergravende virksomhed mod de amerikanske styrker stationeret i Sydkorea og Sydkoreanske regering tog til. Det kulminerede i et fors\xc3\xb8g p\xc3\xa5 at storme den sydkoreanske pr\xc3\xa6sidentbolig og myrde pr\xc3\xa6sident Park Chung-hee. Nordkoreanske tropper indtog s\xc3\xa5ledes en mere aggressiv holdning overfor de amerikanske tropper i og umiddelbart uden for Sydkorea og inddrog den amerikanske h\xc3\xa6r i ildkampe langs den demilitariserede zone. Tilfangetagelsen af bes\xc3\xa6tningen om bord p\xc3\xa5 spionskibet USS Pueblo i 1968 var en del af denne kampagne._NEWLINE_En ny forfatning blev indf\xc3\xb8rt i december 1972, som gjorde Kim til pr\xc3\xa6sident i Nordkorea. Han havde p\xc3\xa5 det tidspunkt besluttet, at hans s\xc3\xb8n Kim Jong-il skulle efterf\xc3\xb8lge ham, og han overdrog i stigende grad ledelsen af regeringen til s\xc3\xb8nnen. Kim-familien blev st\xc3\xb8ttet af h\xc3\xa6ren pga. Kim Il-sungs rolle under revolutionen og han blev st\xc3\xb8ttet af forsvarsminister O Chin-u. P\xc3\xa5 den sjette partikongres i oktober 1980 udn\xc3\xa6vnte Kim offentligt sin s\xc3\xb8n til sin efterf\xc3\xb8lger.\n_START_SECTION_\nDe senere \xc3\xa5r\n_START_PARAGRAPH_\nEfter mange \xc3\xa5rs \xc3\xb8konomisk fremgang udvikling begyndte Nordkorea at f\xc3\xa5 problemer. Deng Xiaopings \xc3\xb8konomiske reformer i Kina fra 1979 og frem gjorde, at handelen med det socialistiske Nordkorea mistede noget af sin betydning for Kina. Kommunismens sammenbrud i \xc3\x98steuropa og Sovjetunionen i \xc3\xa5rene 1989-91 gjorde Nordkorea stort set isoleret. Dette sammen med de amerikanske \xc3\xb8konomiske sanktioner mod landet f\xc3\xb8rte til stigende \xc3\xb8konomiske problemer. I mange \xc3\xa5r havde Nordkorea oplevet en hurtigere industrialisering, haft en lavere sp\xc3\xa6db\xc3\xb8rnsd\xc3\xb8delighed og l\xc3\xa6ngere levetid end Sydkorea. Men i 1990\'erne oplevede Nordkorea pga. manglende handelspartnere efter Sovjetunionens fald, amerikanske sanktioner og alt\xc3\xb8del\xc3\xa6ggende oversv\xc3\xb8mmelser flere \xc3\xa5r med n\xc3\xb8d._NEWLINE_Nordkorea havde gentagne gange sp\xc3\xa5et, at Korea ville blive genforenet inden Kims 70 \xc3\xa5rs f\xc3\xb8dselsdag i 1982, og man var i vesten bange for at Kim ville starte en ny Koreakrig. Men det viste sig, at den store forskel i \xc3\xb8konomisk og milit\xc3\xa6r styrke mellem nord og syd (hvor der stadig er amerikanske styrker) har gjort et s\xc3\xa5dan projekt umuligt._NEWLINE_Med alderen udviklede Kim en stor udv\xc3\xa6kst i nakken \xe2\x80\x93 en calciumaflejring der ofte skyldes fejlern\xc3\xa6ring i barndommen. Udv\xc3\xa6ksten kunne ikke bortopereres, da den sad for t\xc3\xa6t p\xc3\xa5 hjernen og rygs\xc3\xb8jlen. P\xc3\xa5 grund af dens ubehagelige udseende fotograferede man altid Kim fra den samme vinkel, men dette blev sv\xc3\xa6rere, da udv\xc3\xa6ksten til sidst var p\xc3\xa5 st\xc3\xb8rrelse med en baseball._NEWLINE_I 1994 begyndte Kim at investere i atomkraft for at afhj\xc3\xa6lpe de energiproblemer, som den \xc3\xb8konomiske krise havde medf\xc3\xb8rt. Dette var den f\xc3\xb8rste af mange "atomkriser", selvom USA havde haft atomv\xc3\xa5ben i Sydkorea siden 1953 og havde truet med at bruge dem ved flere lejligheder. I 1994 beordrede Kim brugt atombr\xc3\xa6ndsel fjernet fra det omdiskuterede atomkraftanl\xc3\xa6g i Yongbyon. Trods gentagne protester fra vestlige lande fortsatte Kim med kernekraftforskningen og uranberigelsesprogrammet. I juni 1994 rejste tidligere pr\xc3\xa6sident Jimmy Carter til Pyongyang for at tale med Kim. Til USAs og Det Internationale Atomenergiagenturs overraskelse gik Kim med til at stoppe forskningsprogrammerne og \xc3\xa5bne sig mod vesten.\n_START_SECTION_\nFamilieliv\n_START_PARAGRAPH_\nKim Il-sung var gift to gange. Han fik to s\xc3\xb8nner og en datter med sin f\xc3\xb8rste hustru, Kim Jong-suk. Kim Jong-il er hans \xc3\xa6ldste s\xc3\xb8n, og den anden s\xc3\xb8n (Kim Man-il eller Shura Kim) d\xc3\xb8de i 1947 i en drukneulykke. Kim Jong-suk d\xc3\xb8de i 1949 i barselssengen. Kim giftede sig med Kim Song-ae i 1962, og det menes, at han fik tre eller fire b\xc3\xb8rn med hende: Kim Yong-il, Kim Kyong-il og Kim Pyong-il. Kim Pyong-il var en fremtr\xc3\xa6dende politiker i Korea, indtil han blev ambassad\xc3\xb8r i Ungarn._NEWLINE_Det menes, at Kim har andre b\xc3\xb8rn uden for \xc3\xa6gteskab, bl.a. Kim Hyon-nam (f\xc3\xb8dt 1972, leder af Arbejderpartiets propagandaafdeling siden 2002) og Chang-hyon (f\xc3\xb8dt 1971 og adopteret af Kim Jong-ils s\xc3\xb8ster, Kim Kyong-hui).\n_START_SECTION_\nD\xc3\xb8d, begravelse og efterm\xc3\xa6le\n_START_PARAGRAPH_\nI 1990\'erne var Nordkorea p\xc3\xa5 det n\xc3\xa6rmeste isoleret fra omverdenen med undtagelse af en begr\xc3\xa6nset kontakt med Kina. Landets var \xc3\xb8konomisk bankerot pga. de enorme udgifter til v\xc3\xa5ben og pga. udlandets sanktioner, og landbruget kunne ikke br\xc3\xb8df\xc3\xb8de befolkningen. Ikke desto mindre blev de nordkoreanske medier ved med at fetere Kim. Kim d\xc3\xb8de pludseligt af et hjerteanfald i Pyongyang 8. juli 1994 og efterlod et land i dyb krise til s\xc3\xb8nnen Kim Jong-il. Hans begravelse i Pyongyang blev overv\xc3\xa6ret af hundredtusinder af mennesker, hvoraf mange gr\xc3\xa6d og r\xc3\xa5bte Kims navn under begravelsesoptoget. Hans balsamerede lig befinder sig i en glaskiste i et mausoleum med hovedet hvilende p\xc3\xa5 en pude og kroppen d\xc3\xa6kket af en r\xc3\xb8d fane, muligvis som et symbol p\xc3\xa5 kommunismen. Video af begravelsen kan ses p\xc3\xa5 forskellige internetsider. _NEWLINE_Kim Il-Sung d\xc3\xb8de pludseligt den 8. juli 1994 af et slagtilf\xc3\xa6lde og regeringen erkl\xc3\xa6rede straks undtagelsestilstand. Befolkningen og ikke mindst s\xc3\xb8nnen Kim Jong-Il br\xc3\xb8d \xc3\xa5benlyst ud i gr\xc3\xa5d. Der var tale om folkegr\xc3\xa5d. Skoleb\xc3\xb8rn og arbejdere samledes om nyheden og flere gik bogstavelig talt amok. Ved begravelsen i Pyongyang deltog mere end 2 millioner mennesker b\xc3\xa5de fra Nordkorea og andre lande, bl.a. statsledere fra Kina, Vietnam og Cuba. _NEWLINE_Kim Il-Sung er officielt stadig pr\xc3\xa6sident af Nordkorea (Pr\xc3\xa6sident Til Evig Tid). Kim Il-Sung tiltales stadig Den Store Leder og overalt i Nordkorea er der statuer, billeder og portr\xc3\xa6tter af den afd\xc3\xb8de leder. Adskillige hospitaler, skoler og andre bygninger i Nordkorea er opkaldt efter den afd\xc3\xb8de landsfader og hans mausoleum bes\xc3\xb8ges j\xc3\xa6vnligt af nordkoreanere i Pyongyang og dagligt l\xc3\xa6gges der blomster p\xc3\xa5 Kim Il-Sung Pladsen i Pyongyang til \xc3\xa6re for ham. _NEWLINE_Efter Kim Il-sungs d\xc3\xb8d erstattede Kim Jong-il den gregorianske kalender i Nordkorea med en kalender, der begynder ved Kim Il-sungs f\xc3\xb8dsel.'